  Виталий Пронин Таяз арнянуналэ Лондонын Олимпиада йылпумъяське. Ньыль арлы огпол ортчись ужрадэ Удмуртиысь 6 спортсмен пыриськиз, куд-огез вордскем палъёсаз вуиз ни.Олимпиадалэн нырысь нуналъёсаз быгатонлыкъёссэс возьматӥзы ыбылӥськисьёс. Соослы быдэс Россия оскиз, медаль басьтозы шуыса. Гужем Олимпиадае куинетӥзэ пыриськиз Наталья Падерина. Но шуд солы ӧз воректы. 2004-тӥ арын 5-тӥ интыен, нош 2008-тӥ арын азвесь медален бертӥз ке, таяз учыре спортсменмы... буш вуиз.- Котькудӥз спортсмен ӵошатсконысь медален бертон сярысь малпа, - пусйиз Н. Падерина. - Со понна лэчыт ыбылӥськоно. Туннэ но шугъяськисько вераны, мар бордын янгыш лэсьтӥ. Малпамъя гинэ ваньмыз уг пӧрмы вылэм. 10 метр кемысь пистолетэн ыбылӥськонын 37-тӥ интые кыли. Таӵе ляб ыбылӥськеме кемалась ӧй вал ни.Зэм но, Н. Падерина «сьӧд улмоосы» кема мертаськыны выриз ке но, пуляос палэнэ кошкизы. Тушмонъёс таяз учыре ӧз янгышалэ. Китайысь спортсменъёсын, пе, ӵошатонэз ик ӧвӧл - соос вормон понна гинэ ыбылӥсько.Н. Падерина верамъя, таяз Олимпиадаын ыбылӥськыны луонлыкъёс аламаесь вылӥллям. Ыбылӥськон интыын тӧласькылэм, лампаос но ляб пиштӥллям. Учкисьёс но люкетӥллям на - спортсменъёс понна... укыр юн кичабиллям.Котьма ке но Свердловск палъёсын вордскем но Удмуртиын улӥсь 36 аресъем спортсменкамы номыр шоры уг учкы, мылкыдзэ уг куашкаты. 2016-тӥ арын Рио-де-Жанейроын ортчоно ужрадлы дасяськон борды басьтӥськыны малпа.* * *Шаерысьтымы мукетыз ыбылӥськись Дарья Вдовина озьы ик Лондонысь берытскиз ни. Егит спортсменкалэсь поездэн вуэмзэ чидатэк витизы Удмуртиысь мугорез кыдатон культурая, спортъя но туризмъя министрлэн воштӥсез Валерий Мусалимов, тренерез но атаез Олег Вдовин, шаерысьтымы ыбылӥськонъя школалэн кивалтӥсез Владимир Лукин но мукетъёсыз. Отӥяз шуныт пумиськон ортчиз министр Игорь Краснов дорын.Егит спортсменкамы кык амалъя ӵошатсконэ пыриськиз. Пневматической винтовкаен 10 но 50 метр кемысь ыбылӥськыса, кык полаз ик финалэ шедиз вал 2-тӥ но 3-тӥ интыосын, но… Медаль дорозь сузьтӥськыны ӧз кылды.- Командаысь кин ке медаль басьтыны быгатысал ке, отӥяз быдэс ӵошатскон мукет сямен радъяськысал, - малпанзэ шараяз Д. Вдовина. - Тренировкаосын ваньмыз умой ыбылӥськизы кадь, нош финал дыръя киос дырекъязы. Кык полаз ик медаль басьтыны луонлыке вал...Егит спортсменка ассэ ачиз тышкаське ке, атаез Олег Георгиевич нылыныз данъяське. Люкам очкоосызъя калыккуспо классъем спортъя мастеръёсты азьпалтӥз, шуэ. Солы-а уд шумпоты? Егит спортсменка, толэзь шутэтскыса, Казаньын ӵошатсконэ пыриськоз ни.Валентина Емельянова.  